<classify> Jana Kaimu Katibu Mkuu wa BMT, Mohammed Kiganja alikaririwa na gazeti hili akisema hawatambui mchakato wa uchaguzi unaofanywa kwenye klabu ya Yanga, kwani ni kinyume cha katiba ya klabu hiyo.Hata hivyo, jana Rais wa TFF Jamali Malinzi, Katibu Mkuu wa shirikisho hilo, Selestine Mwesigwa na Mkurugenzi wa Uanachama, Eliud Mvela walikutana na uongozi wa Yanga ambao ni Makamu Mwenyekiti wa klabu hiyo, Clement Sanga na Katibu wake Baraka Deusdedit kujadili kuhusu uchaguzi wa Yanga ambao uliingia sintofahamu hivi karibuni kukiwa na pande mbili zote zikiendesha mchakato wa uchaguzi.TFF ilipanga uchaguzi huo ufanyike Juni 25 mwaka huu na tayari fomu zilianza kutolewa kwa wagombea mbalimbali, lakini siku chache baadaye uongozi wa Yanga nao ulipanga uchaguzi huo ufanyike Juni 11 mwaka huu na kuanza kutoa fomu.TFF imeamua kutumia busara na hekima kuruhusu mchakato wa Yanga uendelee, kwa sharti kuwa wale wote ambao wamechukua fomu TFF wajumuishwe kwenye kinyanganyiro cha uchaguzi, alisema Ofisa Habari wa TFF, Alfred Lucas.Alisema uchaguzi huo utafanyika kwa katiba ya mwaka 2010 kwa kutumia kadi zote za zamani na mpya na utakuwa chini ya uangalizi wa Kamati ya Uchaguzi ya TFF chini ya Revocatus Kuuli.Rais Malinzi amewataka Yanga kuwa na umoja na mshikamano kwa mustakabali wa soka la Tanzania, alisema Lucas na kuongeza kuwa wameamua kutumia busara ili kufikia suluhisho la migongano iliyotokea.Mvutano uliibuka hivi karibuni kuhusu uchaguzi wa Yanga baada ya TFF kutangaza na kuendesha mchakato wa uchaguzi wa klabu hiyo ambao ulipangwa kufanyika Juni 25, wakati huo huo Yanga nayo ikatangaza na kuendesha mchakato wake huo yenyewe ambao unafanyika Juni 11.Yanga ilienda mbali zaidi kwa kuamua kuwasimamisha wale wote waliochukua fomu za kuomba uongozi wa Yanga zilizokuwa zikitolewa TFF. Wanachama hao waliochukua fomu TFF ambapo sasa wataungana na wenzao waliochukua fomu Yanga ni Aaron Nyanda na Titus Osoro wanaowania nafasi ya Makamu Mwenyekiti, Paschal Laizer, Edgar Chibula, Mohammed Mattaka, Mchafu Ahmed Chakoma, Bakari Malima Jembe Ulaya na Omari Said wanaowania Ujumbe wa Kamati ya Utendaji.Wakati huo huo, Grace Mkojera anaripoti kuwa kampeni kwa ajili ya uchaguzi huo zilianza jana, ambapo mgombea wa nafasi ya Ujumbe wa Kamati ya Utendaji, Salum Mkemi amesema akichaguliwa atashirikiana na viongozi wapya kuondoka katika utegemezi wa wanachama na kufanya Yanga kuwa kampuni.Pia, aliahidi kusimamia ujenzi wa uwanja wa mpira katika eneo la Jangwani, ili kuendelea kumuenzi Rais wa zamani wa Zanzibar, Abeid Amaan Karume. Akizungumza na waandishi wa habari, Mkemi alisema imefika wakati Yanga inahitaji kufanya shughuli zake na kujiendesha zaidi yenyewe na kuwa na uwanja wake wa mazoezi ambao pia utatumika kuandaa soka la vijana.Iwapo nitapewa nafasi ya kuwa mjumbe wa Kamati ya Utendaji, naahidi kufanya mengi mazuri na mojawapo ni kuendeleza umoja na amani ambao Mwenyekiti wetu Yusuf Manji ameuimarisha, lakini pia kushirikiana na wale watakaochaguliwa kuendeleza mengine mazuri, alisema.Alisema kuwa atahakikisha anashughulikia uuzwaji holela wa jezi za Yanga ambao unapoteza mapato kwa klabu, na kupambana na wale wote. Wakati huo huo, wagombea wengine wawili wakizungumza na gazeti hili kwa nyakati tofauti ambao pia wanagombea nafasi ya Ujumbe wa Kamati ya Utendaji, Ayoub Nyenzi na Samweli Lukumay, wameahidi kushirikiana na viongozi wapya kuendeleza mazuri na kuifanya Yanga iwe ya mfano.  <topic>: michezo 